Ζεστή σαλάτα με καρότο, παντζαρόφυλλα και λάδι κύμινου
Μια απίστευτα αρωματική σαλάτα με σοταρισμένα παντζαρόφυλλα και καρότα που έχουν βράσει σε χυμό πορτοκαλιού με τζίντζερ! Στο τέλος, την περιχύνουμε με λάδι κύμινου.
450 γρ. καρότα, καθαρισμένα και κομμένα σε κομμάτια 2 εκ., 500 γρ. παντζαρόφυλλα, καλά πλυμένα και χοντροκομμένα (κρατάμε τους βολβούς για άλλα μαγειρέματα), 1 μικρό ξερό κρεμμύδι, κομμένο σε λεπτές ροδέλες, 100 ml χυμός πορτοκαλιού, 1 κουτ. γλυκού φρέσκο τζίντζερ, τριμμένο, ή 1/2 κουτ. γλυκού σκόνη τζίντζερ, 50 ml ελαιόλαδο, αλάτι, φρεσκοτριμμένο πιπέρι, 200 ml ελαιόλαδο, 2 κουτ. σούπας σπόροι κύμινου
Σε μια μικρή κατσαρόλα ζεσταίνουμε σε μέτρια φωτιά τους σπόρους κύμινου για περίπου 2 - 3 λεπτά και ρίχνουμε το ελαιόλαδο. Χαμηλώνουμε τη φωτιά και αφήνουμε για περίπου άλλα 5 λεπτά, μέχρι να ζεσταθεί το ελαιόλαδο.Αποσύρουμε και το αφήνουμε να κρυώσει για περίπου 15 λεπτά. Το λάδι θα έχει πάρει φίνο κυμινάτο άρωμα.Σουρώνουμε και διατηρούμε σε γυάλινο βάζο για 1 μήνα.Στο μεταξύ, σε μια βαθιά κατσαρόλα με μπόλικο αλατισμένο νερό που κοχλάζει, ρίχνουμε τα παντζαρόφυλλα και τα βράζουμε για 2 - 3 λεπτά ή μέχρι να μαλακώσουν ελαφρώς. Τα στραγγίζουμε σε σουρωτήρι.Στην ίδια κατσαρόλα ζεσταίνουμε το ελαιόλαδο σε μέτρια φωτιά και σοτάρουμε τα παντζαρόφυλλα για 1 - 2 λεπτά, ανακατεύοντας με ξύλινη κουτάλα, ίσα να λαδωθούν. Τα βγάζουμε με τρυπητή κουτάλα και τα αφήνουμε σε μια πιατέλα σερβιρίσματος.Στην ίδια κατσαρόλα και στο ίδιο λάδι σοτάρουμε τα καρότα για περίπου 1 - 2 λεπτά, μέχρι να ροδίσουν λίγο.Προσθέτουμε το χυμό πορτοκαλιού, το τζίντζερ, αλατοπίπερο και μαγειρεύουμε για περίπου 8 - 10 λεπτά, μέχρι να μαλακώσουν ελαφρώς και να εξατμιστούν τα υγρά. Αν χρειαστεί, προσθέτουμε ελάχιστο νερό.Τα αδειάζουμε στην πιατέλα πάνω στα παντζαρόφυλλα, προσθέτουμε το κρεμμύδι, περιχύνουμε με 50 ml από το λάδι κύμινου, αλατοπιπερώνουμε, ανακατεύουμε και σερβίρουμε τη ζεστή σαλάτα με καρότο, παντζαρόφυλλα και λάδι κύμινου.
Καρότα,Παντζάρια,Πορτοκάλι,Vegan,Νηστίσιμα,Χορτοφαγικά